送孫隆州
作者：李流謙
朝代：宋

paragraphs: 萬里對明光，真實一字字。
九陛元不隔，是亦父子爾。
我讀公車牘，再拜甚歡喜。
玉色近昕夕，王度日完粹。
再析山中符，可以覘胸次。
道行國無小，意甘食則旨。
平生熟窺覘，步步聖賢地。
造物寶其人，華皓表斯世。
從軍落窮塞，愁破覿清峙。
蝸廬僅纏軀，鼓鐘日在耳。
何以充淹留，白日不可繫。
長年慕道德，師友別匪易。
躑躅南城隅，竚立渺無涘。
不見兩朱輪，但見嘉陵水。